VEGA præsenterer
**Den svenske pop-charmør Veronica Maggio til VEGA med nyt album**
*Den 4. oktober følger den populære pop-sangerinde Veronica Maggio op på det roste album* Satan i gatan *med et nyt album, der har fået titlen* Handen i Ficken Fast Jeg Bryr Mig*. 30. januar kan det nye album så opleves live i Store VEGA.*

Efter to års musikalsk stilhed udsendte [Veronica Maggio](https://www.facebook.com/veronicamaggioofficial) for nylig første single fra det kommende album, nummeret ”Dallas”. Nummeret indikerer, at Maggio på det nye album er klar til at samle op, hvor hun slap på 2011s voldsomt anmelderroste *Satan i Gatan*.

**Ny single der minder om tidlig Cardigans**
På den nye single "[Dallas](http://youtu.be/a2f8x9UhKbw)" formår hun endnu engang at skabe et stykke popmusik, der er lige så enkelt som den rene forelskelse, men samtidigt finurligt som alle de følelser, der gemmer sig i netop den tilstand. Hun vil have "Drama som i Dallas", og med denne rockende popsang, der kunne give en mindelser om noget tidligt Cardigans, skaber hun et skarptskåret hit, der understreger, hvorfor både svenske anmeldere og det svenske publikum elsker hende.

**En unik evne til at skrive kærlighedssange, der lyder som den ægte vare**
At kærlighed er kompliceret, er der vist ingen tvivl om. At der er skrevet mange sange om den, er også et faktum. Så meget desto mere imponerende er det, når en artist formår at skrue en ny kærlighedssang sammen, så den rammer en ganske særlig og kærlig følelse både lyrisk og musikalsk. Svenske Veronica Maggio har en unik evne til at formidle kærlighed, så det lyder lige så friskt, forvirrende, lykkeligt, voldsomt og ulykkeligt, som den ægte vare.

**Følger op på grammy-vindende album**
*Handen i Ficken Fast Jeg Bryr Mig* er Veronica Maggios 4. album og følger op på *Satan i Gatan* fra 2011. Et album der både i Sverige og herhjemme fik flotte anmeldelser, bl.a. [5/6 stjerner fra Berlingske](http://www.b.dk/musik/verdensklasse-veronica), og som sikrede hende intet mindre end tre priser ved det svenske grammigala, nemlig for ”Årets pop”, ”Årets textförfatter” og ”Årets kompositör”.

Til oktober er Veronica Maggio så klar til at præsentere nyt materiale, og i starten af det nye år, kan sangene høres i Store VEGA, hvor man også kan glæde sig til at genhøre hits som ”[Måndagsbarn](http://youtu.be/NtJxy0zc7nU)” og ”[Jag Kommer](http://youtu.be/VjZwz3yxS9I)”.

**Fakta om koncerten:**
Veronica Maggio (SE)
Torsdag den 30. Januar kl. 20
Store VEGA, Enghavevej 40, 1674 Kbh. V

275 kr. + gebyr

Forsalg via VEGAs hjemmeside og Billetnet.
Læs mere om koncerten på <http://vega.dk/arrangementer/veronica-maggio-12646.html>.

*For yderligere oplysninger kontakt venligst*
Anders Madsen
Online-redaktør, VEGA
akm@vega.dk - 3326 0946